Unser frûntlich gruͦss vor, lieben getrûwen. Ûch stat wol ze wûssen, wie der guͦt
knecht Cuͦnrat Nefen unser burger von dem Jonast und Rast, als von des
huses wegen, so er von inen gekoûfft und ein guͦt sômm des geltes, als er meint
so wol trifft drithalb hundert und xiiii guld, bezalt hatt, umbgetriben wirt.
Soelte er nu dasselbe huss v̄lieren umb daz ûbrig gelt, so er inen noch schuldig
ist, verstand ir wol, daz nit billich noch gütlich wer. Harumb so begeren wir
an uch mit gantzem ernst, ir wellent die sach fûr ûch nemen, ettlichen guotten
weg darinne treffen und suͦchen, daz der arm knecht nit also torlich umb
sin huss komme. Mag aber daz nit sin, so wellent ime doch in sinen sachen
und zuo sinem recht beholffen und beratten sin, daz er mit dem minsten kosten
usser der sach kommen mög. Denn sol die sach lenger v̄zogen werden, lit ime
gantz an ein verderben, als ir selber wol wûssen mugent. Da wellent ûch
harinne bewisen, uns und dem guͦtten knecht der der ûwer ist zuͦ dienst, als
wir ûch des und alles guͦtten sunder wol getrûwen. Daz wellen wir
umb ûch oder der ûwern in meren sachen mit guͦttem willen bekennen.
Datum XX die menß februarii anno Dm̄ M° CCCC XXXIX
Schultheis und raͤt
zu Bernne